บิ๊กตู่ เป็น ปธ.สถาปนา ทภ.1 ครบ 107 ปี เผย ร.10 ทรงห่วงใย ปชช.ภาคใต้
นายกฯ เป็น ปธ.วันสถาปนา กองทัพภาค 1 ครบ 107 ปี ซึ้งภูมิใจเคยเป็นผู้บังคับบัญชาหน่วยนี้ เผย ในหลวง ร.10 ทรงห่วงใยคนใต้ เผชิญน้ำท่วม พร้อมพระราชทานลายพระหัตถ์ พระราชทานกำลังใจ ปชช. ผ่านนายกฯ-องคมนตรี หลังเข้าเฝ้าฯ ส่วนพระองค์ พร้อมปล่อยคาราวานช่วยเหลือน้ำท่วมใต้,เมื่อวันที่ 13 ม.ค.60 ที่กองบัญชาการกองทัพภาคที่ 1 พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานพิธีวันสถาปนากองทัพภาคที่ 1 ครบรอบ 107 ปี โดยมี พล.ท.อภิรัชต์ คงสมพงษ์ แม่ทัพภาคที่ 1 ต้อนรับ ทั้งนี้ภายในงานยังมี พล.อ.ดาว์พงษ์ รัตนสุวรรณ พล.อ.กัมปนาท รุดดิษฐ์ พล.อ.ไพบูลย์ คุ้มฉายา องคมนตรี พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคงและรมว.กลาโหม พล.อ.อนุพงษ์ เผ่าจินดา รมว.มหาดไทย พล.อ.อุดมเดช สีตบุตร รมช.กลาโหม พล.อ.เฉลิมชัย สิทธิสาท ผู้บัญชาการทหารบก (ผบ.ทบ.) พล.อ.วลิต โรจนภักดี อดีตรอง ผบ.ทบ. รวมถึงผู้บังคับบัญชาชั้นสูง 3 เหล่าทัพ สำนักงานตำรวจแห่งชาติ (สตช.) ส่วนราชการ รัฐวิสาหกิจ และภาคเอกชนเข้าร่วมพิธี,ทั้งนี้ พล.อ.ประยุทธ์ กล่าวภายหลังพิธีว่า ตนภาคภูมิใจที่เคยเป็นอดีตผู้บังคับบัญชาในหน่วยนี้ เพราะความเจริญเติบโตของกองทัพภาคที่ 1 มีมามากกว่า 100 ปี จากการนำพาของอดีตผู้บังคับบัญชา และได้รับความร่วมมือจากผู้ใต้บังคับบัญชา ทั้งนายทหาร นายสิบ ตลอดจนลูกจ้าง พนักงานที่ร่วมมือกัน เพื่อดูแลทุกข์สุขของครอบครัวของเราให้เป็นได้ด้วยความเรียบร้อย ,นอกจากนี้ พล.อ.ประยุทธ์ ยังกล่าวอีกว่า สมเด็จพระเจ้าอยู่หัวมหาวชิราลงกรณ บดินทรเทพยวรางกูร ได้ทรงมีพระมหากรุณาธิคุณให้นายกรัฐมนตรี รมว.มหาดไทย และองคมนตรีเข้าเฝ้าฯ เป็นการส่วนพระองค์ เมื่อคืนวานนี้ (12 ม.ค.) โดยพระองค์ท่านทรงห่วงใยสถานการณ์น้ำท่วมในภาคใต้เป็นหลัก ซึ่งกระทรวงมหาดไทยในฐานะผู้บัญชาการศูนย์ส่วนกลางได้ถวายรายงานสถานการณ์น้ำท่วม ตั้งแต่เริ่มต้นจนถึงปัจจุบัน ,พล.อ.ประยุทธ์ กล่าวต่อว่า พระองค์ท่านได้ทรงรับสั่งให้ช่วยเหลือประชาชนให้กลับคืนสู่สภาวะปกติให้เร็วที่สุด ทั้งในด้านที่อยู่อาศัย การประมง และการปศุสัตว์ ซึ่งคล้ายกับเมื่อปี 2554 ที่เราได้เผชิญมา อีกทั้งพระองค์ท่านได้รับสั่งว่าให้ดำเนินการอย่างดีที่สุด โดยการบูรณาการลดความซ้ำซ้อนและทั่วถึง รวมถึงให้มีการเตรียมแผนงานระยะยาวในการแก้ปัญหาน้ำท่วมอย่างยั่งยืนในภาคใต้ นอกจากนี้พระองค์ท่านยังรับสั่งให้นำแนวพระราชดำริของพระเจ้าอยู่หัว รัชกาลที่ 9 มาปฏิบัติอีกด้วย ซึ่งรัฐบาลรับใส่เกล้าใส่กระหม่อม ขณะเดียวกันพระองค์ท่านได้พระราชทานลายพระหัตถ์ถึงประชาชนทุกคนว่า ด้วยความรักและห่วงใย ขอเป็นกำลังใจในการร่วมกันฟื้นฟูและพัฒนา เพื่อขวัญที่ดี จิตใจ และร่างกายที่เข้มแข็ง นำมาซึ่งความสุขและมั่นคงของชาติ พร้อมลงพระปรมาภิไธย ,แสดงให้เห็นว่าพระองค์ทรงห่วงใยทุกเรื่อง ไม่ว่าจะเป็นข้าราชการพลเรือน ตำรวจ และทหาร ทรงมีพระราชกำลังใจให้ประชาชนทุกคนให้อดทน และต้องเรียนรู้ว่าต้องอยู่กับน้ำอย่างไร เพราะสภาพอากาศเปลี่ยนแปลง เราจึงต้องเตรียมการให้พร้อมเพราะต้องเผชิญสิ่งเหล่านี้อีกในวันข้างหน้า ทั้งนี้สิ่งสำคัญ คือ ต้องดูแลระบบระบายน้ำ แต่จะเกี่ยวข้องกับประชาชนและสิ่งก่อสร้างทั้งหมด จึงต้องทำให้เดือดร้อนน้อยที่สุด ซึ่งทั้งหมดอยู่ในแผนบริหารจัดการน้ำอยู่แล้ว แต่ต้องปรับให้เร็วขึ้น พล.อ.ประยุทธ์ กล่าว,พล.อ.ประยุทธ์ กล่าวต่อว่า ขณะเดียวกันได้พระราชทานหน่วยถวายความปลอดภัย ลงไปช่วยเหลือประชาชนร่วมกับทหารของรัฐบาล รวมถึงพระราชทานความช่วยเหลือผู้บาดเจ็บและผู้สูญเสียอีกด้วย ถือเป็นสิริมงคลกับพวกเราทุกคน ซึ่งพระองค์ท่านทรงทราบดีว่าทุกคนเหน็ดเหนื่อยและเสียสละอดทนในการช่วยเหลือ และประชาชนก็อดทนกับความยากลำบาก ดังนั้นหากเราไม่ช่วยกันและไม่ปฏิบัติตามกฎหมายผังเมืองก็จะกลายเป็นปัญหาทั้งสิ้น ทั้งนี้ตนจะสั่งการในที่ประชุมคณะรัฐมนตรี (ครม.) อีกครั้งว่า ทำอย่างไรให้ประชาชนเข้าใจและไม่ก่อสร้างสิ่งกีดขวางทางน้ำไหล ซึ่งวันนี้จะปล่อยปละละเลยอีกไม่แล้ว ส่วนในเรื่องสถานการณ์บ้านเมือง พระองค์ท่านทรงต้องการให้ทุกคนมีความรักความสามัคคี อยู่ในความสงบ และทำให้บ้านเมืองมีความปลอดภัยและยั่งยืน เป็นที่เชื่อมั่นของนานาชาติประเทศ จึงเป็นหน้าที่ของรัฐบาลที่ต้องดำเนินการให้เรียบร้อย ซึ่งแสดงให้เห็นว่าได้พระราชทานความห่วงใยจากพระราชหฤทัยของพระองค์เอง ,ทุกคนถือเป็นทูตการปรองดอง ตัวอย่างการปรองดองคือไปช่วยเหลือซึ่งกันและกัน แม้จะอยู่คนภาคคนละจังหวัด มันต้องเริ่มแบบนี้ก่อน มีน้ำใจเผื่อแผ่แบ่งปันทุกข์สุขไปด้วยกัน อย่างปี 54 พระราชทานไว้ว่า ถ้าทุกข์ก็ทุกข์ไปด้วยกัน ถ้าสุขก็สุขไปด้วยกัน เมื่อสมัยปี 2554 พระองค์ท่านก็ทรงอดทนกับน้ำท่วมเหมือนกัน แต่ยังทรงมาช่วยเหลือประชาชน ทรงไปไหนมาไหนไม่ได้เหมือนกัน พระองค์ก็ทรงลำบากไปด้วย วันนี้เราจึงต้องแก้ปัญหาด้วยความร่วมมือร่วมใจ ซึ่งสถาบันพร้อมสนับสนุนรัฐบาลในทุกกรณี โดยเฉพาะการช่วยเหลือประชาชน พล.อ.ประยุทธ์ กล่าว,หลังจากนั้น ที่ลานพระบรมรูปทรงม้า พล.อ.ประยุทธ์ เป็นประธานปล่อยขบวนคาราวาน รัฐบาลโดยกระทรวงศึกษาธิการช่วยเหลือประชาชน จำนวนกว่า 900 คัน พร้อมจัดทีมนักศึกษาและบุคลากรทางการศึกษาช่วยเหลือประชาชนที่ประสบอุทกภัยประมาณ 300 ทีม เพื่อบริการแก้ไขและซ่อมแซมสิ่งของที่เสียหาย ในพื้นที่ประสบปัญหาน้ำท่วมอย่างหนักถึง 12 จังหวัด,โดย พล.อ.ประยุทธ์ กล่าวว่า สมเด็จพระเจ้าอยู่หัว รัชกาลที่ 10 ทรงห่วงใยประชาชนที่ประสบภัยในพื้นที่ ซึ่งทุกคนถือเป็นกำลังหลัก จึงขอให้นำพระราชดำรัสของพระองค์และพระบารมีของพระองค์ให้พี่น้องชาวใต้ทั้ง 12 จังหวัด ทั้งขอให้ทุกคนทำหน้าที่เป็นทูตปรองดองของรัฐบาลด้วย ซึ่งสิ่งห่วงมากที่สุดคือต้องปรับตัวให้เข้ากับพื้นที่ โดยต้องเข้าใจเอกลักษณ์ ทำอะไรอย่าทำให้ผิดเพี้ยน ต้องทำให้คนใต้รักเรา เพื่อให้มีการปรองดองทั้งประเทศ มีจิตสำนึก เผื่อแผ่และแบ่งปัน เพราะไม่ว่าเป็นคนภาคใต้หรือศาสนาใดก็เป็นคนไทยทั้งสิ้น จึงต้องระมัดระวังอย่าให้เป็นปัญหาเพราะเป็นพื้นที่ที่ละเอียดอ่อน ซึ่งถือว่ากิจกรรมครั้งนี้ถือเป็นการปรองดองที่ประเทศเราต้องการ,ขอให้ติดตามการเตือนภัยและพยากรณ์อากาศจากกรมอุตุนิยมวิทยา เนื่องจากจะมีพายุเข้าอีกระลอกหนึ่ง ดังนั้นการช่วยเหลือจะต้องให้ตัวเองปลอดภัยด้วย และขอเป็นกำลังใจให้ ซึ่งหลังจากนี้จะต้องทำให้เกิดความยั่งยืน โดยน้อมนำพระราชดำรัส ในหลวง รัชกาลที่ 9 มาปฏิบัติด้วย และต้องปฏิบัติให้ได้โดยเร็ว เพราะปัญหามีหลายเรื่องที่ต้องแก้ไข โดยเฉพาะการแก้ปัญหาสิ่งกีดขวางทางน้ำ ที่รัฐบาลจำเป็นต้องใช้มาตรการเข้มข้น ใครทำผิดกฎหมายก็ต้องดำเนินการ พล.อ.ประยุทธ์ กล่าว
นายกฯ เป็น ปธ.วันสถาปนา กองทัพภาค 1 ครบ 107 ปี ซึ้งภูมิใจเคยเป็นผู้บังคับบัญชาหน่วยนี้ เผย ในหลวง ร.10 ทรงห่วงใยคนใต้ เผชิญน้ำท่วม พร้อมพระราชทานลายพระหัตถ์ พระราชทานกำลังใจ ปชช. ผ่านนายกฯ-องคมนตรี หลังเข้าเฝ้าฯส่วนพระองค์
สถาปนากองทัพภาค 1,น้ำท่วมใต้,ในหลวง ร.10,น้ำท่วม,ภาคใต้